Poštovane dame i gospodo, poštovani narodni poslanici, ja sam dr Jovan Krkobabić, najstariji narodni poslanik danas među vama. Dozvolite da otvorim Prvu konstitutivnu sednicu Narodne skupštine Republike Srbije u ovom sazivu i da vas, pre početka rada, pozdravim i čestitam na izboru i na poverenju koje su vam ukazali građani Srbije, sa željom da uspešno u narednom mandatnom periodu radimo svi zajedno. Malo smo čekali dok je sedma sila završila svoj deo posla, pa izvinite za ovo malo čekanje. Ubuduće ćemo raditi malo preciznije. Obaveštavam vas da današnjoj Prvoj konstitutivnoj sednici Narodne skupštine Republike Srbije, pored narodnih poslanika, prisustvuje predsednica RIK i članovi njenog tima, pa dozvolite da i njih pozdravim. Podsećam vas da, prema članu 5. Poslovnika Narodne skupštine Republike Srbije, Prvoj konstitutivnoj sednici Narodne skupštine Republike Srbije, do izbora predsednika Narodne skupštine Republike Srbije, predsedava najstariji narodni poslanik, kome u radu pomaže po jedan najmlađi poslanik sa četiri izborne liste koje su ostvarile najveći rezultat na izborima. Pošto sam najstariji narodni poslanik, imam tu čast i obavezu da predsedavam ovom sednicom do izbora predsednika Narodne skupštine, u čemu će mi pomagati najmlađi narodni poslanici. U radu Narodne skupštine pomagaće mi poslanici: Jadranka Jovišić, najmlađi narodni poslanik sa Izborne liste Za evropsku Srbiju - Boris Tadić; Jelena Budimirović, najmlađi narodni poslanik sa Izborne liste SRS - dr Vojislav Šešelj; Aleksandra Ilić, najmlađi narodni poslanik sa Izborne liste DSS-NS-Vojislav Koštunica; Đorđe Milićević, najmlađi narodni poslanik sa Izborne liste SPS-PUPS-JS. Molim najmlađe narodne poslanike da dođu na svoja mesta. Pored najmlađih narodnih poslanika, pomagaće mi u radu i sekretar Skupštine Tamara Stojčević. I nju pozdravljam. Obaveštavam vas da, prema podacima kojima raspolaže Služba Narodne skupštine, današnjoj sednici prisustvuje 241 narodni poslanik, pa, saglasno članu 105. stav 1. Ustava Republike Srbije i članu 86. stav 5. Poslovnika Narodne skupštine Republike Srbije, postoje uslovi za rad i odlučivanje. O zapisniku na ovoj sednici staraće se sekretar Narodne skupštine. Kao što je uobičajeno, ova sednica će biti stenografisana i snimana. Podsećam vas da Narodna skupština na Prvoj konstitutivnoj sednici radi po dnevnom redu koji je određen članom 101. Ustava Republike Srbije i članom 6. Poslovnika Narodne skupštine Republike Srbije. Saglasno ovim odredbama imate dnevni red. D n e v n i r e d: 1. Potvrđivanje mandata narodnih poslanika, 2. Izbor predsednika Narodne skupštine Republike Srbije, 3. Izbor potpredsednika Narodne skupštine, 4. Izbor članova radnih tela Narodne skupštine, 5. Imenovanje sekretara Narodne skupštine. Prelazimo na 1. tačku dnevnog reda: – POTVRĐIVANjE MANDATA NARODNIH POSLANIKA Dozvolite mi da vas podsetim na odredbe Poslovnika Narodne skupštine Republike Srbije kojima je propisan način i postupak potvrđivanja mandata narodnih poslanika u Narodnoj skupštini Republike Srbije (čl. 7. i 8. Poslovnika Narodne skupštine). Narodni poslanici stiču pravo i dužnost u Narodnoj skupštini danom potvrđivanja mandata. Ovde ima poslanika koji su ovde dugo vremena, pa im ovo nije potrebno, ali ovi novi neka znaju da je to tako. Potvrđivanje mandata narodnih poslanika vrši se na osnovu uverenja o izboru narodnog poslanika i izveštaja RIK o sprovedenim izborima. Narodna skupština, na konstitutivnoj sednici, na predlog lica koje predsedava, obrazuje komisiju od tri člana, i to po jednog člana sa tri izborne liste koje su dobile najveći broj poslanika u Narodnoj skupštini. Komisijom će predsedavati najstariji član te komisije. Komisija, na osnovu izveštaja RIK, utvrđuje da li su podaci iz uverenja o izboru svakog narodnog poslanika istovetni sa podacima iz izveštaja RIK i o tome će podneti izveštaj Narodnoj skupštini. Na osnovu izveštaja komisije, lice koje predsedava konstitutivnom sednicom Narodne skupštine konstatuje da je RIK podnela izveštaj o sprovedenim izborima i o tome koja su uverenja o izboru za narodne poslanika u saglasnosti sa izveštajem, čime je potvrđen mandat tim narodnim poslanicima. Narodna skupština konstituisana je potvrđivanjem mandata dve trećine narodnih poslanika (član 101. stav 4. Ustava Republike Srbije). Pošto ovde imamo dovoljan broj poslanika, možemo taj posao da obavimo. Saglasno tome i obavljenim konsultacijama, predlažem da se u Komisiju za utvrđivanje saglasnosti uverenja o izboru za narodnog poslanika i Izveštaja RIK o sprovedenim izborima, izaberu narodni poslanici: Boško Ristić sa Izborne liste Za evropsku Srbiju-Boris Tadić, Vjerica Radeta sa Izborne liste SRS-dr Vojislav Šešelj, Branislav Nedimović sa Izborne liste DSS-NS-Vojislav Koštunica. Napominjem da je, saglasno članu 105. stav 2. tačka 15. Ustava Republike Srbije, potrebno da za predlog za obrazovanje komisije glasa većina svih narodnih poslanika. Dozvolite mi da stavim na glasanje ovaj predlog. Na ovoj sednici danas prisustvuje 247 poslanika. Prema tome možemo punovažno odlučivati. Stavljam na glasanje predlog za obrazovanje Komisije za utvrđivanje saglasnosti uverenja o izboru za narodne poslanike i Izveštaja RIK o sprovedenim izborima. Ko je za ovaj predlog komisije koja je predložena? S obzirom da je u sali 247 poslanika, svi su glasali za ovaj predlog, pa konstatujem da je predlog ove komisije usvojen i da može krenuti sa radom. Pošto smo obrazovali Komisiju za utvrđivanje saglasnosti uverenja o izboru narodnih poslanika i Izveštaja RIK o sprovođenju izbora, molim članove Komisije da odmah održe sednicu u zelenom salonu u prizemlju. Molim predstavnike Komisije da se povuku i da rade. Napravićemo pauzu od 60 minuta do završetka rada Komisije. Molim vas da se vratite svi u salu da bismo odlučivali dalje. [[Posle pauze – 12.00]] Poštovane dame i gospodo narodni poslanici, nastavljamo rad povodom 1. tačke dnevnog reda – Potvrđivanje mandata narodnih poslanika. Podsećam vas da ste uz saziv ove sednice primili Izveštaj Republičke izborne komisije o sprovedenim izborima za narodne poslanike Narodne skupštine Republike Srbije. Pre početka ovog dela sednice uručen vam je Izveštaj Komisije za utvrđivanje saglasnosti uverenja o izboru za narodnog poslanika i Izveštaj Republičke izborne komisije o sprovedenim izborima. Da li izvestilac Komisije želi reč? (Ne.) Saglasno članu 27. stav 5. Zakona o izboru narodnih poslanika i članu 8. Poslovnika Narodne skupštine Republike Srbije, na osnovu Izveštaja Komisije za utvrđivanje saglasnosti uverenja o izboru za narodnog poslanika i Izveštaja Republičke izborne komisije o sprovedenim izborima, konstatujem da je Republička izborna komisija podnela Izveštaj o sprovedenim izborima, i da je svih 250 uverenja o izboru za narodne poslanike u saglasnosti sa Izveštajem Republičke izborne komisije o sprovedenim izborima - čime je potvrđen mandat svim narodnim poslanicima. Pošto je potvrđen mandat svim narodnim poslanicima, saglasno članu 101. stav 4. Ustava Republike Srbije, Narodna skupština je konstituisana, pa mi dozvolite da vam poželim uspešan zajednički rad u predstojećem mandatnom periodu. Ovim smo, za danas, završili rad sednice Narodne skupštine. O nastavku sednice bićete blagovremeno obavešteni. Hvala.